Η καπνισματική συνήθεια ως ανεξάρτητος παράγοντας εκδήλωσης αναπνευστικών παθήσεων και καρκίνου του πνεύμονα
Authors: Τσιούδα Θεοδώρα 
Published: August 2021

H καπνισματική συνήθεια είναι υπεύθυνη για πολλές αναπνευστικές και μεταβολικές ασθένειες όπως χρόνια αποφρακτική νόσος (ΧΑΠ) και επιδείνωση της νόσου του άσθματος, της κυστικής ίνωσης, διάμεση πνευμονοπάθεια και βρογχεκτασίες. Βλάβη του πνευμονικού παρεγχύματος, όπως το εμφύσημα συμβαίνει λόγω της συνήθειας του καπνίσματος. Στόχος της παρούσας έρευνας ήταν η διερεύνηση της καπνισματικής συνήθειας ως ανεξάρτητου παράγοντα εκδήλωσης αναπνευστικών παθήσεων και καρκίνου του πνεύμονα. Επιπλέον, με την ανάλυση των αποτελεσμάτων διερευνήθηκαν ερωτήματα όπως με ποιο τρόπο σχετίζεται η εμφάνιση των διαφόρων νόσων με το κάπνισμα, και με τα έτη καπνίσματος και με τον αριθμό των πακέτων ανά ημέρα, με τον βαθμό εξάρτησης των ερωτώμενων, με τον βαθμό ετοιμότητας τους, με την ηλικία τους. Επίσης διερευνήθηκε κατά πόσο το φύλο των ερωτώμενων σχετίζεται με τον βαθμό ετοιμότητας τους και ο βαθμός ετοιμότητας σχετίζεται με τα έτη του καπνίσματος. Επιλέχθηκε το ερωτηματολόγιο, ως το εργαλείο συλλογής των δεδομένων της έρευνας ενώ οι ερωτήσεις του επιλέχθηκαν με βάση προηγούμενες έρευνες στο θέμα των καπνισματικών συνηθειών. Εισήλθαν στην μελέτη όλα τα άτομα, ηλικίας 18-75 ετών, που προσήλθαν για εξέταση στο ιατρείο κοινωνικής μέριμνας του νομού Σερρών και το αντικαπνιστικό ιατρείο του δήμου Σερρών. Το τελικό μέγεθος του δείγματος όσον αφορά τα ερωτηματολόγια διαμορφώθηκε στους 1542 καπνίζοντες και 180 μη καπνίζοντες. Στατιστικά σημαντική συσχέτιση βρέθηκε μεταξύ του καπνίσματος και των νόσων: καρκίνος των γεννητικών οργάνων, καρκίνος των πνευμόνων, ΧΑΠ, άσθμα, προβλήματα του πεπτικού συστήματος, σακχαρώδης διαβήτης και παροδικά αναπνευστικά προβλήματα. Στατιστικά σημαντική συσχέτιση βρέθηκε επίσης μεταξύ των ετών καπνίσματος και των νόσων: καρκίνος των πνευμόνων, ΧΑΠ, στεφανιαία νόσος, Α/Υ, δυσλιπιδαιμίες, σακχαρώδης διαβήτης και νευρολογικά προβλήματα. Επιπροσθέτως, στατιστικά σημαντική συσχέτιση βρέθηκε μεταξύ του αριθμού των πακέτων και των νόσων καρκίνος των γεννητικών οργάνων και καρκίνος των πνευμόνων, ΧΑΠ, στεφανιαία νόσος, Α/Υ, αρρυθμίες, αιματολογικά προβλήματα, προβλήματα του ουροπεπτικού συστήματος, σακχαρώδης διαβήτης, παροδικά αναπνευστικά προβλήματα και νευρολογικά προβλήματα. Στατιστικά σημαντική συσχέτιση βρέθηκε επιπλέον μεταξύ του βαθμού εξάρτησης και των νόσων ΧΑΠ, παροδικά αναπνευστικά προβλήματα και καρκίνος των πνευμόνων ενώ δεν υπάρχει στατιστικά σημαντική συσχέτιση μεταξύ της ηλικίας των ερωτώμενων και του βαθμού ετοιμότητας τους να διακόψουν το κάπνισμα. Υπάρχει στατιστικά σημαντική συσχέτιση μεταξύ του φύλου των ερωτώμενων και του βαθμού ετοιμότητας τους. Συγκεκριμένα το μεγαλύτερο ποσοστό των γυναικών δεν είναι τόσο αποφασισμένες να διακόψουν το κάπνισμα (54.3%) ενώ το μεγαλύτερο ποσοστό των ανδρών είναι πολύ αποφασισμένο να διακόψει το κάπνισμα (54.1%). Τέλος, υπάρχει στατιστικά σημαντική συσχέτιση μεταξύ του βαθμού ετοιμότητας και των ετών καπνίσματος. Συγκεκριμένα αυτοί που εμφανίζονται ως πολύ αποφασισμένοι να διακόψουν το κάπνισμα καπνίζουν κατά μέσο όρο περισσότερα χρόνια (25.54 έτη) έναντι αυτών που δεν είναι πολύ αποφασισμένοι να το διακόψουν (24.18 έτη).